जम्मू पर सिक्खें दा तसल्लत कायम होई जाने ते गद्दी दे बारस जीतसिंह गी माजूर करी देने करी जेह‌्ड़ी मजाह‌्मत शुरू होई उस्सै ने अग्गें चलियै उस गुरीला मूवमैंट्ट दा रूप अखत्यार कीता जिसने डीडो ते अर्जन जनेह् सूरमें गी डोगरें दी ईन ते अजादी दी लड़ाई दे आगू बनाई दित्ता। ए गुरीला मूवमैंट्ट सन् 1820 तकर 12-13 ब’रे बड़े जोरे-शोरै कन्ने चली। सन् 1820 च गै गुरीला सरदार डीडो , बैश्णो देवी दी प्हाड़ी दे सांझी छत्त नां थाह‌्‌रै पर गुलाबसिंहै दी सरकर्दगी च सिक्खें ते डोगरा सपाहिंयें दे घेरे च आइयै इक दरोढ़े दी बन्दूका दी गोली कन्ने श्हीद होआ हा। उसलै तगर अर्जन बी वृद्ध होई गेदा हा पर अपने अलाके च उसने, सिक्खें दे थानें (गढ़ियें) पर हमले जारी रक्खे ते उत्थें उन्दे पैर जम्मन नेई दित्ते। अर्जन ते डीडो दौंनें दा आपू-बिच्चें ताल-मेल रौह‌्न्दा हा। जम्मू पर खालसें दा तसल्लत होई गेआ तां चनासै पर बी उन्दा कबजा होई गेआ। अर्जन ते ओदे साथी गुरीलें जंगलें-जाड़ें च अपने गुरीला कैप्प कैम करी ले। गढ़ी ग्रां च खालसें दे गैरीजन गी अर्जन दे गुरीला सैनकें डीडो दे किज गभरुएं कन्ने रलियै परेशान करियै उत्थूं कड‌्ढेआ हा। उधमपुरै दे ख’ल्लें ए गढ़ी उऐ जगह् ऐ जित्थें अज्ज मिल्दरी दी छौनी बनी गेदी ऐ। इस घटना दा चश्मदीद गुआह् आखदे न उक सुन्दर नां दा लुहार हा जिसी सिक्खें पगड़ियै अपने लंगरै आस्तै बस्हाठियां दलने दे कम्मै पर बगारी लाए दै हा। उस लुहारै दे खानदानै च इस घटना दा जिकर इक ‘लीजड’ बनियै पीढ़ी-दर-पीढ़ चलदा आया ऐ।